SUHETO ITI AKKUB | APAY NGA ADU TI MARIGATAN A MANGAYAT ITI DIOS?
Ti Kinapudno Wayawayaannaka
Naminsan, idi adda ni Jesus idiay Jerusalem, impakaammona ti maipapan ken Amana a ni Jehova, ken imbutaktakna dagiti ulbod a panguluen ti relihion idi kaaldawanna. (Juan 8:12-30) Ti imbagana iti dayta a gundaway, isurona kadatayo ita no kasano a mailasin no pudno wenno saan ti patpatien ti kaaduan maipapan iti Dios. Kinuna ni Jesus: “No agtalinaedkayo iti saok, pudno a dakayo dagiti adalak, ket maammuanyonto ti kinapudno, ket ti kinapudno wayawayaannakayto.”—Juan 8:31, 32.
“Agtalinaedkayo iti saok.” Imbaga ditoy ni Jesus ti pagalagadan tapno maammuantayo no “pudno” dagiti sursuro ti relihion. No adda mangngegmo maipapan iti Dios, isaludsodmo iti bagim, ‘Maitunos kadi daytoy iti sasao ni Jesus ken iti dadduma a sursuro iti Nasantuan a Kasuratan?’ Tuladem dagidiay dimngeg iti sasao ni apostol Pablo ken ‘dagidiay siaannad a nangsukimat iti Kasuratan iti inaldaw no agpayso dagiti nasursuroda.’—Aramid 17:11.
Da Marco, Rosa, ken Raymonde a nadakamat iti umuna nga artikulo daytoy a magasin, sinukimatda a naimbag dagiti patpatienda babaen ti pannakipagadalda iti Biblia kadagiti Saksi ni Jehova. Ania ti naammuanda?
Marco: “Ti nangyadal kadakami ken baketko, inusarna ti Biblia a nangsungbat iti amin a saludsodmi. Immuneg ti panagayatmi ken Jehova ken simmingedkami nga agassawa!”
Rosa: “Idi damo, impagarupko a ti Biblia ket maysa laeng a libro maipapan iti kapanunotan ti tao a mangilawlawag maipapan iti Dios. Ngem in-inut a sinungbatan ti Biblia dagiti saludsodko. Ita, pudpudnon kaniak ni Jehova ken mabalinkon a pagtalkan.”
Raymonde: “Nagkararagak iti Dios a tulongannak a mangam-ammo kenkuana. Di nagbayag, nagadalkamin ken lakayko iti Biblia. Naammuanmi met laengen ti kinapudno maipapan ken Jehova! Maragsakankami a makaammo no ania a kita ti Dios ni Jehova.”
Saan laeng nga ibutaktak ti Biblia dagiti kinaulbod maipapan iti Dios; ipalgakna pay ti kinapudno maipapan kadagiti agkakaimbag a galadna. Tulongannatayo ti naipaltiing a Saona tapno “maammuantayo ti bambanag a siaasi nga impaay kadatayo ti Dios.” (1 Corinto 2:12) Apay a dimo sukimaten a mismo ti sungbat ti Biblia kadagiti masansan a maisaludsod maipapan iti Dios, ti panggepna, ken ti masanguanantayo? Basaem dagiti sungbat ti dadduma kadagitoy a saludsod iti “Pannursuro ti Biblia > Sungbat Dagiti Saludsod Maipapan iti Biblia” iti www.jw.org/ilo. Mabalinmo met ti agkiddaw iti panagadal iti Biblia iti dayta a Web site wenno iti maysa kadagiti Saksi ni Jehova. Masiguradomi a no aramidem dayta, maammuam a nalakam nga ayaten ti Dios ngem iti impagarupmo.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn